Prekybos namų pastatas (Rokiškis)

Prekybos namų pastatas – valstybės saugomas kultūros paveldo objektas Rokiškio centre, Nepriklausomybės a. 8. Stovi aikštės šiaurinėje dalyje, sankryžoje su Vytauto gatve. Seniausias miesto pastatas.Rokiškio miesto Nepriklausomybės aikštė, Rokiškio krašto muziejus, „Europeana”. Nuoroda tikrinta 2025-04-21. 2021 m. duomenimis, pastate veikia turizmo ir amatų informacijos centras, tautodailės galerija ir keletas parduotuvių. Vyksta edukaciniai užsiėmimai, tautodailininkų vakaronės.Pažinkite Rokiškį: nuo įstabaus dvaro, primenančio senovės didikų gyvenimą, iki gardžios kaimiškos mėsytės, Delfi.lt, 2021-05-06. Nuoroda tikrinta 2025-04-21.

 Istorija 
Prekybos namai pastatyti grafo Ignoto Tyzenhauzo iniciatyva XVIII a. pabaigoje ar XIX a. pradžioje, vienu metu su naująja Rokiškio dvaro sodyba. Juose veikė dvaro ir kitų prekybininkų, daugiausia žydų, parduotuvės.Greta Stočkienė, Laukiantiems – pažintis su Rokiškio senamiesčiu. Gimtasis Rokiškis, 2023-10-07. Nuoroda tikrinta 2025-04-21. Pastato projekto autorius nežinomas, bet spėjama, kad juo galėjo būti Laurynas Gucevičius.Algimantas Semaška. Po Lietuvą. Vilnius: „Algimantas”, „Tėviškės trauka”, 2002 m., p. 444. ISBN 9986-509-64-5.

Tarpukariu prie prekybos namų rytinės sienos pristatytas neišraiškingos architektūros vieno aukšto priestatas. Sovietmečiu pastatas paskelbtas architektūros paminklu, tačiau jam išsaugoti atlikti tik smulkūs remonto darbai. XX a. septintajame dešimtmetyje pastatas buvo avarinės būklės, išdaužytais langais, ištrupėjusiu čerpių stogu (vidurinėje dalyje čerpės pakeistos šiferiu), dėl saugumo aptvertas tvorele. 1967 m. nugriuvo priekinio fasado karnizas, žuvo viena moteris, kita sužeista. Po šio įvykio pastatas šiek tiek patvarkytas – paremontuota stogo konstrukcija, nugriautas karnizas, nutinkuotas fasadas. 1989 m. norėta pastatą sutvarkyti ir įrengti jame kavinę bei parduotuvę, tačiau tvarkymo darbai neįgyvendinti.Simona Strumskytė, Rokiškio miesto raida ir urbanistikos paveldo apsauga iki 1990 m.. Juozo ir Alfonso Keliuočių palikimo studijų centras, 2022-05-12. Nuoroda tikrinta 2025-04-23. Prekybos namai restauruoti XX a. pabaigoje, tvarkant Nepriklausomybės aikštę Rokiškio 500 metų jubiliejui.

 Architektūra 
Pastatas dviejų aukštų su pastoge, akmens ir plytų mūro. Stogas dvišlaitis, dengtas čerpėmis. Tūris suskaidytas į tris dalis ugniasienėmis. Pagrindinis fasadas simetriškas, su centriniu rizalitu, kurio plokštumą skaido dorėninės puskolonės. Į šonus nuo rizalito įrengtos atviros kolonados su šešiomis tinkuotomis dorėninio orderio kolonomis. Frontonai raudonų plytų mūro, antablementas, langų ir durų apvadai – tinkuoti.

 Šaltiniai 

Kategorija:Rokiškio rajono paveldas
Kategorija:Rokiškis